Broj: 711-I-489-P-66-20/23-08-24

Zagreb, 04. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Frane Barbarića, predsjednika Uprave trgovačkog društva HEP d.d. te dužnosnika Nikole Rukavine člana Uprave trgovačkog društva HEP d.d. do 31. prosinca 2021.g., Petra Sprčića člana Uprave trgovačkog društva HEP d.d., Marka Ćosića člana Uprave trgovačkog društva HEP d.d. do 31. prosinca 2021.g., Tomislava Šambića, člana Uprave trgovačkog društva HEP d.d. i Saše Dujmića člana Uprave trgovačkog društva HEP d.d. do 31. prosinca 2021.g.,** pokrenutom Odlukom Povjerenstva broj: 711-I-404-P-66-20/21-04-8 od 22. siječnja 2021.g., na 162. sjednici, održanoj 04. ožujka 2022.g., donosi sljedeću

**ODLUKU**

1. **Istovremenim primanjem plaće i dodatne naknade za obnašanje dužnosti u iznosu od 2.500,00 kn u 2018.g. i 2019.g. zavedenu pod oznakom primitka 22 Prigodne nagrade do propisanog iznosa (božićnica, naknada za godišnji odmor i sl.) te primanjem dodatne naknade u iznosu od 2.500,00 kn u 2018.g. i 5.000,00 kn u 2019.g. zavedene pod oznakom primitka 63 Novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.) dužnosnik Frane Barbarić, predsjednik Uprave trgovačkog društva HEP d.d., počinio je povredu odredbe članka 7. točke d) ZSSI-a.**
2. **Za povredu ZSSI-a, opisanu pod točkom I. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn (398,17 eura), koja će se trajati 3 mjeseca i izvršit će se u 3 jednaka uzastopna mjesečna obroka, svaki u pojedinačnom iznosu od 1.000, 00 kn (132,72 eura).**
3. **Istovremenim primanjem plaće i dodatne naknade za obnašanje dužnosti u iznosu od 2.500,00 kn u 2018.g. i 2019.g. zavedenu pod oznakom primitka 22 Prigodne nagrade do propisanog iznosa (božićnica, naknada za godišnji odmor i sl.), primanjem dodatne naknade u iznosu od 2.500,00 kn u 2018.g. i 5.000,00 kn u 2019.g. zavedene pod oznakom primitka 63 Novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.) kao i primanjem dodatne naknade u iznosu od 1.500,00 kn u 2018.g. zavedene pod oznakom primitka 60 Nagrada radnicima za navršene godine staža, dužnosnik Nikola Rukavina, član Uprave trgovačkog društva HEP d.d. do 31. prosinca 2021.g., počinio je povredu odredbe članka 7. točke d) ZSSI-a.**
4. **Za povredu ZSSI-a, opisanu pod točkom III. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn (398,17 eura), koja će se trajati 3 mjeseca i izvršit će se u 3 jednaka uzastopna mjesečna obroka, svaki u pojedinačnom iznosu od 1.000, 00 kn (132,72 eura).**
5. **Istovremenim primanjem plaće i dodatne naknade za obnašanje dužnosti u iznosu od 2.500,00 kn u 2018.g. i 2019.g. zavedenu pod oznakom primitka 22 Prigodne nagrade do propisanog iznosa (božićnica, naknada za godišnji odmor i sl.) te primanjem dodatne naknade u iznosu od 2.500,00 kn u 2018.g. i 5.000,00 kn u 2019.g. zavedene pod oznakom primitka 63 Novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.), dužnosnik Petar Sprčić, član Uprave trgovačkog društva HEP d.d., počinio je povredu odredbe članka 7. točke d) ZSSI-a.**
6. **Za povredu ZSSI-a, opisanu pod točkom V. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn (398,17 eura), koja će se trajati 3 mjeseca i izvršit će se u 3 jednaka uzastopna mjesečna obroka, svaki u pojedinačnom iznosu od 1.000, 00 kn (132,72 eura).**
7. **Istovremenim primanjem plaće i dodatne naknade za obnašanje dužnosti u iznosu od 2.500,00 kn u 2018.g. i 2019.g. zavedenu pod oznakom primitka 22 Prigodne nagrade do propisanog iznosa (božićnica, naknada za godišnji odmor i sl.) te primanjem dodatne naknade u iznosu od 2.500,00 kn u 2018.g. i 5.000,00 kn u 2019.g. zavedene pod oznakom primitka 63 Novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.), dužnosnik Marko Ćosić, član Uprave trgovačkog društva HEP d.d. do 31. prosinca 2021.g., počinio je povredu odredbe članka 7. točke d) ZSSI-a.**
8. **Za povredu ZSSI-a, opisanu pod točkom VII. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn (398,17 eura), koja će se trajati 3 mjeseca i izvršit će se u 3 jednaka uzastopna mjesečna obroka, svaki u pojedinačnom iznosu od 1.000, 00 kn (132,72 eura).**
9. **Istovremenim primanjem plaće i dodatne naknade za obnašanje dužnosti u iznosu od 2.500,00 kn u 2018.g. i 2019.g. zavedenu pod oznakom primitka 22 Prigodne nagrade do propisanog iznosa (božićnica, naknada za godišnji odmor i sl.) te primanjem dodatne naknade u iznosu od 2.500,00 kn u 2018.g. i 5.000,00 kn u 2019.g. zavedene pod oznakom primitka 63 Novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.), dužnosnik Tomislav Šambić, član Uprave trgovačkog društva HEP d.d., počinio je povredu odredbe članka 7. točke d) ZSSI-a.**
10. **Za povredu ZSSI-a, opisanu pod točkom IX. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn (398,17 eura), koja će se trajati 3 mjeseca i izvršit će se u 3 jednaka uzastopna mjesečna obroka, svaki u pojedinačnom iznosu od 1.000, 00 kn (132,72 eura).**
11. **Istovremenim primanjem plaće i dodatne naknade za obnašanje dužnosti u iznosu od 2.900,00 kn u 2014.g., 2.500,00 kn u 2015.g., 5.000,00 kn u 2016.g. te 2.500,00 kn u 2017.g., 2018.g. i 2019.g. zavedenu pod oznakom primitka 22 Prigodne nagrade do propisanog iznosa (božićnica, naknada za godišnji odmor i sl.) te primanjem dodatne naknade u iznosu od 2.500,00 kn u 2018.g. i 5.000,00 kn u 2019.g. zavedene pod oznakom primitka 63 Novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.), dužnosnik Saša Dujmić, član Uprave trgovačkog društva HEP d.d. do 31. prosinca 2021.g., počinio je povredu odredbe članka 7. točke d) ZSSI-a.**
12. **Za povredu ZSSI-a, opisanu pod točkom XI. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn (398,17 eura), koja će se trajati 3 mjeseca i izvršit će se u 3 jednaka uzastopna mjesečna obroka, svaki u pojedinačnom iznosu od 1.000, 00 kn (132,72 eura).**

Obrazloženje

Povjerenstvo je na 112. sjednici, održanoj 22. siječnja 2021.g., pokrenulo postupak za odlučivanje o sukobu interesa protiv dužnosnika Frane Barbarića, predsjednika Uprave trgovačkog društva HEP d.d. te dužnosnika Nikole Rukavine člana Uprave trgovačkog društva HEP d.d. do 31. prosinca 2021.g., Petra Sprčića, člana Uprave trgovačkog društva HEP d.d., Marka Ćosića člana Uprave trgovačkog društva HEP d.d. do 31. prosinca 2021.g., Tomislava Šambića, člana Uprave trgovačkog društva HEP d.d. i Saše Dujmića člana Uprave trgovačkog društva HEP d.d. do 31. prosinca 2021.g., zbog moguće povrede članka 7. stavka d.) ZSSI-a koja proizlazi iz primanja dodatnih naknada za obnašanje dužnosti.

Na odluku o pokretanju postupka očitovali su se dužnosnici Frane Barbarić i Petar Sprčić u bitnom navodeći da, da iako je Povjerenstvo, sukladno čl. 30. st. 1. ZSSI-a, tek pokrenulo postupak za odlučivanje o sukobu interesa i u obrazloženju istoga navelo da je u postupanju dužnosnika primanjem navedenih primitaka došlo do moguće povrede članka 7. točke d) ZSSI-a odnosno da je moguće da se radi o dodatnoj naknadi za poslove obnašanja javnih dužnosti, je isto u izreci, već utvrdilo da navedeni primitci predstavljaju dodatnu naknadu za poslove obnašanja javnih dužnosti odnosno da primitak istih predstavlja povredu članka 7. točke d) ZSSI-a. Obveznici ističu kako iz navedenog proizlazi da je Povjerenstvo već donijelo odluku, i to bez prethodno provedenog postupka i njihovog očitovanja, a što je u suprotnosti s odredbama ZSSI. Naime, dužnosnici ističu kako je Povjerenstvo trebalo prvo zatražiti njihovo očitovanje o mogućoj povredi odredaba ZSSI-a te prikupiti sve činjenice i dokaze a potom na kraju provedenog postupka utvrditi radi li se zaista o primitcima koji predstavljaju dodatnu naknadu za poslove obnašanja javnih dužnosti. U odnosu na primljene iznose obveznici ističu kako su isti dozvoljeni odredbom čl. 86., 87. i 97. Kolektivnog ugovora za Hrvatsku elektroprivredu kojim je propisano da će poslodavac radnicima, između ostalog, na ime dara za dijete prigodom božićnih blagdana isplatiti novčani iznos od najmanje 600,00 kn, dodatka za godišnji odmor, nagrade za radne rezultate, te povodom Božića isplatiti pojedinačne iznose od 2.500,00 kn neto po radniku. Dužnosnici ističu kako se predmetne odredbe Kolektivnog ugovora odnose na sve radnike uključujući i cijeli menadžment društva, a što je jasno utvrđeno i čl. 14. Ugovora o radu s članom Uprave odnosno Odlukama NO HEP d.d. Dužnosnici navode kako predmetni članak Ugovora o radu s članom Uprave upravo govori o dodatnim pravima njih kao predsjednika i člana Uprave HEP d.d. koji su vezani za radno mjesto i funkciju člana Uprave, a ne dodatnim naknadama za poslove obnašanja javnih dužnosti kako ih Povjerenstvo tretira. Nadalje, dužnosnici ističu kako sva prava i obveze s osnove obnašanja funkcije predsjednika i člana Uprave u vezi radnog odnosa utvrđuje odnosno odobrava Nadzorni odbor sklapanjem ugovora o radu s članovima Uprave društva HEP d.d., odnosno posebnim odlukama Nadzornog odbora, pa u tom smislu i sva materijalna prava vezana za obnašanja dužnosti člana Uprave za to radno mjesto. Zaključno, dužnosnici ističu kako je razvidno je da se ne radi o primitcima koji predstavljaju dodatnu naknadu za poslove obnašanja javnih dužnosti, već se radi o drugim pravima u svezi obnašanja dužnosti, sukladno čl. 11. st. 1.1. 3. Zakona o obvezama i pravima državnih dužnosnika, a na što se izrekom citiranog članka ima pravo odnosno radi se o primitcima na koje ostvaruju pravo u vezi i za vrijeme obnašanja dužnosti tj. radnog odnosa na mjestu predsjednika i člana Uprave. Dužnosnici ističu i kako smatraju da u obnašanju svoje dužnosti predsjednika i člana Uprave postupaju časno, pošteno, savjesno, odgovorno i nepristrano te naravno u skladu sa Zakonom o sprječavanju sukoba interesa. U tom smislu posebno ističu da su sve navedene iznose primili temeljem važećih akata društva i/ili odluka Nadzornog odbora i u uvjerenju da se radi o drugim pravima u svezi obnašanja dužnosti koje su ostvarili temeljem sadržaja Ugovora o radu, Kolektivnog ugovora za Hrvatsku elektroprivredu te odlukama Nadzornog odbora, te da primitkom istih nisu počinili povredu čl. 7. točke d) ZSSI-a.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava u većinskom državnom vlasništvu dužnosnici u smislu odredbi ZSSI-a. Uvidom u Registar dužnosnika utvrđeno je da Frane Barbarić obnaša dužnost predsjednika Uprave, a Petar Sprčić, i Tomislav Šambić obnašaju dužnost članova Uprave trgovačkog društva HEP d.d., počevši od 1. siječnja 2018.g., izuzevši Nikolu Rukavinu, Marka Ćosića koji su dužnost članova Uprave obnašali do 31. prosinca 2021.g. i Sašu Dujmića koji je dužnost člana Uprave navedenog trgovačkog društva obnašao u dva uzastopna mandata počevši od 4. prosinca 2014.g. pa do 31. prosinca 2021.g. Slijedom navedenoga, Frane Barbarić, Nikola Rukavina, Petar Sprčić, Marko Ćosić, Tomislav Šambić i Saša Dujmić su povodom obnašanja navedenih dužnosti obvezni postupati sukladno odredbama ZSSI-a.

Člankom 7. ZSSI-a propisana su zabranjena djelovanja dužnosnika. Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti. Pritom se dodatnom naknadom za poslove obnašanja javnih dužnosti smatra, osim plaće za obnašanje dužnosti u smislu članka 4. stavka 1. ZSSI-a, svaki drugi odnosno dodatni primitak koji dužnosnik ostvari povrh plaće po osnovi obavljanja poslova iz nadležnosti dužnosnika.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. ZSSI-a propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Prilikom administrativne provjere podnesenih izvješća o imovinskom stanju dužnosnika Frane Barbarića, predsjednika Uprave trgovačkog društva HEP d.d. i Nikole Rukavine, Petra Sprčića, Marka Ćosića, Tomislava Šambića i Saše Dujmića, članova Uprave društva HEP d.d. utvrđeno je da su isti, uz plaću, primali dodatne naknade.

Povjerenstvo je stoga dana 16. travnja 2020.g. uputilo dopis trgovačkom društvu HEP d.d. kojim je zatraženo očitovanje jesu li, kada i u u kojim iznosima dužnosnicima Frani Barbariću, predsjedniku Uprave trgovačkog društva HEP d.d. te Nikoli Rukavini, Petru Sprčiću, Marku Ćosiću, Tomislavu Šambiću i Saši Dujmiću, članovima Uprave trgovačkog društva HEP d.d., uz plaću isplaćeni: božićnica, uskrsnica, dar u naravi, naknada za godišnji odmor (regres), dar za dijete, potpora za novorođenče i druge prigodne nagrade do popisanog iznosa, naknade za III. stup mirovinskog osiguranja, naknade za dopunsko osiguranje te eventualno druge naknade uz plaću.

S obzirom da trgovačko društvo HEP d.d. nije dostavilo tražene podatke, Povjerenstvo je istom dana 22. rujna 2020.g. uputilo požurnicu, međutim, ni nakon upućene požurnice traženi podaci nisu dostavljeni.

Povjerenstvo je potom izvršilo uvid u Informatički sustav Porezne uprave te je utvrdilo da je trgovačko društvo HEP d.d. dužnosniku Frani Barbariću, uz plaću, isplatilo sljedeće iznose:

- u 2018.g. i 2019.g. iznos od 2.500,00 kn pod oznakom primitka 22 Prigodne nagrade do propisanog iznosa (božićnica, naknada za godišnji odmor i sl.);

- u 2018.g. iznos od 2.500,00 kn, a u 2019.g. iznos od 5.000,00 kn pod oznakom primitka 63 Novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.).

Nadalje je utvrđeno da je isto trgovačko društvo dužnosniku Nikoli Rukavini isplatilo kako slijedi:

- u 2018.g. iznos od 1.200,00 kn, a u 2019.g. iznos od 600,00 kn pod oznakom primitka 21 Dar djetetu do 15 godina starosti, potpore za novorođenče do propisanog iznosa;

- u 2018.g. i 2019.g. iznos od 2.500,00 kn pod oznakom primitka 22 Prigodne nagrade do propisanog iznosa (božićnica, naknada za godišnji odmor i sl.);

- u 2018.g. iznos od 2.500,00 kn, a u 2019.g. iznos od 5.000,00 kn pod oznakom primitka 63 Novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.);

- u 2018.g. iznos od 1.500,00 kn pod oznakom primitka 60 Nagrada radnicima za navršene godine staža, do propisanih iznosa.

Također, dužnosniku Petru Sprčiću je trgovačko društvo HEP d.d., uz plaću, isplatilo sljedeće iznose:

- u 2018.g. i 2019.g. iznos od 1.200,00 kn pod oznakom primitka 21 Dar djetetu do 15 godina starosti, potpore za novorođenče do propisanog iznosa;

- u 2018.g. i 2019.g. iznos od 2.500,00 kn pod oznakom primitka 22 Prigodne nagrade do propisanog iznosa (božićnica, naknada za godišnji odmor i sl.;

- u 2018.g. iznos do 2.500,00 kn, a u 2019.g. iznos od 5.000,00 kn pod oznakom primitka 63 Novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.).

Dužnosniku Marku Ćosiću su od strane trgovačkog društva HEP d.d., uz plaću, isplaćeni iznosi kako slijedi:

- u 2018.g. iznos od 1.800,00, a u 2019.g. iznos od 8.400,00 kn pod oznakom primitka 21 Dar djetetu do 15 godina starosti, potpore za novorođenče do propisanog iznosa;

- u 2018.g. i 2019.g. iznos od 2.500,00 kn pod oznakom primitka 22 Prigodne nagrade do propisanog iznosa (božićnica, naknada za godišnji odmor i sl.;

- u 2018.g. iznos od 2.500,00 kn, a u 2019.g. iznos od 5.000,00 kn pod oznakom primitka 63 Novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.).

Dužnosniku Tomislavu Šambiću je trgovačko društvo HEP d.d., uz plaću, isplatilo sljedeće iznose:

- u 2018.g. i 2019.g. primio je 600,00 kn pod oznakom primitka 21 Dar djetetu do 15 godina starosti, potpore za novorođenče do propisanog iznosa;

- u 2018.g. primio je 2.500,00 kn, a u 2019.g. 5.000,00 kn pod oznakom primitka 63 Novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.);

- u 2018.g. i 2019.g. primio je 2.500,00 kn pod oznakom primitka 22 Prigodne nagrade do propisanog iznosa (božićnica, naknada za godišnji odmor i sl.).

Dužnosnik Saša Dujmić je isto trgovačko društvo, uz plaću, isplatilo sljedeće iznose:

- u 2018.g. iznos od 2.500,00 kn, a u 2019.g. iznos od 5.000,00 kn pod oznakom primitka 63 Novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.);

- u 2014.g. iznos od 2.900,00 kn, u 2015.g. iznos od 2.500,00 kn, u 2016.g. iznos od 5.000,00 kn., u 2017.g., 2018.g. i 2019.g. iznos od 2.500,00 kn pod oznakom primitka 22 Prigodne nagrade do propisanog iznosa (božićnica, naknada za godišnji odmor i sl.).

Povjerenstvo ističe kako iz prikupljenih podataka i dokumentacije proizlazi da su dužnosnicima Frani Barbariću, Nikoli Rukavini, Petru Sprčiću, Marku Ćosiću, Tomislavu Šambiću i Saši Dujmiću, istovremeno uz primanje plaće za obnašanje dužnosti predsjednika i članova Uprave trgovačkog društva HEP d.d., isplaćene i prigodne naknade do popisanog iznosa (božićnica, naknada za godišnji odnmor i sl.) te novčane nagrade za radne rezultate i drugi oblici dodatnog nagrađivanja radnika, dok je Nikoli Rukavini, Petru Sprčiću, Marku Ćosiću i Tomislavu Šambiću isplaćena i naknada pod šifrom koja se odnosi na dar za dijete do 15.g. starosti, odnosno potpore za novorođenče do propisanog iznosa, a Nikoli Rukavini isplaćena je i nagrada za navršene godine staža do propisanog iznosa.

Povjerenstvo ističe kako Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. Zakona o sprječavanju sukoba interesa, već primitci dodatnih naknada za poslove obnašanja javnih dužnosti.

Slijedom navedenog. Povjerenstvo ističe kako su obveznici primanjem božićnica, uskrsnica, regresa i nagrada za radne rezultate počinili povredu članka 7. d) ZSSI-a.

Pritom Povjerenstvo ističe kako ne spori da su im navedene imale pravnu osnovu u Ugovoru o radu te Kolektivnom ugovoru trgovačkog društva HEP d.d. međutim ističe kako se radilo se o pravnom temelju čija je pravna snaga niža od pravne snage odredbe članka 7. d) ZSSI-a, koja zabranjuje da dužnosnicima tijela u kojima obnašaju dužnost isplaćuju dodatne primitke za obnašanje dužnosti, povrh plaće, a navedeni primici po osnovi bonusa odnosno stimulativnih i mandatnih nagrada, regresa za godišnji odmor, božićnica nedvojbeno su bili takvi primici.

U odnosu pak na primitak potpore za novorođenče Povjerenstvo ističe kako se radi o jednokratnom primanju potpora i pomoći te je stoga njezin primitak dopušten, jer se ne radi o primitku dodatne naknade za poslove obnašanja javne dužnosti.

Slijedom navedenog, Povjerenstvo je odlučilo kao u točkama I., III., V., VII., IX. i XI. izreke ove Odluke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. stavka 1. podstavka d) Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je cijenilo okolnost da se radi o više dodatnih naknada primanih kroz duže vremensko razdoblje.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Kao okolnost koja je utjecala na izricanje niže sankcije unutar zakonom propisanog raspona, Povjerenstvo je uzelo u obzir visinu primljenih dodatnih naknada.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosnicima izrekne pojedinačna sankcija obustave isplate dijela neto mjesečne plaće, u zakonom propisanom iznosu od ukupno 3.000,00 kn (398,17 eura), koja će se izvršiti u 3 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn (132,72 eura).

Iznos sankcije u predmetnom aktu iskazan je dvojno uz primjenu fiksnog tečaja konverzije i sukladno pravilima za preračunavanje i zaokruživanje, a sukladno pravilima o dvojnom iskazivanju cijena robe, usluga i drugih novčanih iskaza vrijednosti propisanih Zakonom o uvođenju eura kao službene valute u Republici Hrvatskoj („Narodne novine“ broj: 57/22. i 88/22.).

Slijedom navedenog, Povjerenstvo je donijelo odluku kako je navedeno točki II., IV., VI., VII., X. i XII. izreke ove Odluke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Frane Barbarić, osobna dostava
2. Dužnosnik Nikola Rukavina, osobna dostava
3. Dužnosnik Petar Sprčić, osobna dostava
4. Dužnosnik Marko Ćosić, osobna dostava
5. Dužnosnik Tomislav Šambić, osobna dostava
6. Dužnosnik Saša Dujmić, osobna dostava
7. Objava na internetskoj stranici Povjerenstva
8. Pismohrana